भोजपुरी के आइटम गर्ल संभावना सेठ द्विवेदी के आइटम डांस के दीवाना पूरा बिहार अवुरी उत्तर प्रदेश बा। बहुत लोग त उनुका डांस के चलते फिल्म देखेले। संभावना के "भोजपुरी सिनेमा के हेलन" से लेके "भोजपुरिया आइटम गर्ल" तक कहेले।
संभावना के बियाह के बाद आशंका रहे कि, भोजपुरी सिनेमा के बिंदास बाला शायद अब आइटम सॉन्ग प डांस करत ना देखाई दिहे। हालांकि इ आशंका बहुत जल्दी गलत साबित हो गईल।
बियाह भईला के बाद पहिला बेर बिहार के मधेपुरा में एगो स्टेज शो करे पहुंचल संभावना कहली कि, जदी हमार पति हमरा आइटम के डांस करे से रोकिते त हम उनुका से कबो बियाह ना करती।
संभावना कहली कि, हमार पति (अविनाश द्विवेदी) हमरा के खूब नीमन से जानतारे। उ हमरा के कबो आइटम डांस करे से ना रोकेले, जदी उ रोकिते त हम बियाह ना कईले रहती।
उ कहली कि, हमार पति पहिलही से फिट बाड़े जबकि हमार वजन बढ़ गईल रहे त हमू उनुका नीहन पातर (स्लिम) भईल चाहत रहनी अवुरी अयीसन करे में हमार पति हमरा के खूब मदद कईले।
संभावना बतवली कि, बियाह के बाद उ खूब आइटम सांग करतारी। स्टेज शो अवुरी रियलटी शो में डांस करतारी। बियाह के बाद पति के ओर से कवनो दबाव नईखे। उनुकर पति उनुका के समझेले।
उ कहली कि, हम अविनाश के साढ़े पांच साल से जानतानी। एगो रियलिटी शो - 'डांस संग्राम' के दौरान पहिला बेर मुलाकात भईल रहे। एही दौरान दोस्ती हो गईल अवुरी हमनी के बियाह क लिहनी, एहसे आज आइटम डांस प बवाल चाहे आपत्ति के सवाल नईखे उठत।
bho_Deva bho_Deva bho_Deva bho_Deva bho_Deva bho_Deva bho_Deva